Lanfeust de Troy - Wikipedia

# Lanfeust de Troy

### Diwar Wikipedia, an holloueziadur digor

Ur rummad bannoù-treset eo Lanfeust de Troy, unan deus berzhioù brasañ er rumm-mañ abaoe ar bloawezhioù 1990. Gant Christophe Arleston eo bet savet ar senario, hag an tresadennoù gant Didier Tarquin. Kelc'hiad kentañ troioù-kaer Lanfeust, deskard gow deus ar blanedenn Troy ; Lanfeust des Étoiles eo anw an eil kelc'hiad.

Mat deoc'h goût e vez adkavet lod Harozioù, ha dreist-holl hollved, ar bannoù-treset-mañ e-barzh an heuliadoù Gnomes de Troy, Trolls de Troy ha Les Conquérants de Troy.

## [kemmañ] Diverradenn an istor

Troy zo ur blanedenn poblet gant tud, trolled ha krouadurioù all euzhus pe euzhusoc'h :

- Ur galloud hud 'neus tost an holl dud : lakaat ar blew da hirraat, lakaat an dent da gouezañ, teuziñ metalioù ha kerzhet war an dour (gant nompas mont re bell diouzh ur fur deus Eckmül, adkaser an hudouriezh).
- Krouadurioù gouez eo an Drolled da gont an dud, sevenet-tre int 'vat d'o c'hont dezhe o-unan. Chaseal a reont tost kement a dremen war-hed o zaol. Kreñv-hardi a-gorf, ne zoujont ket nemeur dra, nemet an dour a c'hallfe - daonet e vo ! - gwalc'hiñ anezhe.

Penn an holl gaozioù a oa an deiz ma 'noa tapet krog Lanfeust, un deskard gow ha 'noa ar galloud da deuziñ metalioù, en ur c'hleze - hini ar marc'heg Or-Azur - a oa graet e zornell en un ivorenn deus ar c'hrouadur burzhudus, ar Magohamoth. Ar stekiñ-se a ro ar galloud diharz dezhañ : an holl c'halloudoù hud a vez roet dezhañ ha ne 'nez ket ezomm a gaout ur fur en-dro dezhañ ewit implij anezhe. Neuze e kinnig dezhañ fur ar gêriadenn, mestr Nicolède, da vont da skol-veur an hudouriezh en Eckmül, keoded meur ar ouiziegezh war dTroy, ewit studial pezh zo arruet gantañ. Mont a reont neuze, gante diw verc'h mestr Nicolède, Cixi ha C'ian. Gant o hent en em gavont gant un troll (Hébus) hag ac'h a gante en o zroiad goude bezañ bet lakaet dindan gazel-gê gant Nicolède. Penn-deus-penn gant Thanos ar morlaer en em gavont neuze, ha heñv iwez kizidik ouzh ivor ar Magohamoth.

## [kemmañ] Bed Troy

Diorren a ra hollved Lanfeust de Troy bep ma'c'h an heuliad war-raok (kartennoù hag holloueziadurioù war-benn Troy zo bet savet neuze gant an aozerion). Ul loen eo ar Magohamoth ha n'eo ket bet anavezet krenn james, hag-heñv zo bet kaset lies enklaskoù warnañ. Mammenn an hudouriezh war dTroy eo. Ewit adkas an hudouriezh-se e c'hall lod annezidi deus Troy dioueriñ o galloud ha dont da furion a vez skignet an hudouriezh gante war ar blanedenn.

## [kemmañ] Ewezhiadenn war ar BT

En tu all d'ar pezh hollved zo tro-dro da Lanfeust de Troy 'neus graet an aozerion o soñj lakaat un tamm fent. Ma n'eo ket gwall stank ar geriennoù kuzh hag ar c'hoarioù gerioù da gomañs, e teuont da vezañ stankoc’h-stankañ, an tu-kreñv gante zoken, er levrioù diwesañ. A bep seurt zo : testennoù koachet mat divinadelloù enne pe c’hoarioù bihan, c'hoarioù gerioù, pell soutiloc'h ewit na soñjfed a-wezhioù. Sell amañ, titl al levr 6, Cixi emparaerez, a seblant bezañ da gentañ ur c'hoari gerioù aezet gant Sissi emparaerez, Cixi 'vat a voe bet ur gwir imparaerez sinat.

## [kemmañ] Tudennoù

### [kemmañ] Lanfeust

Avanturier yaouank hag eeunik, paotr ar biladeg, 'neus ar galloud da deuziñ ar metalioù gant e selloù. Dre stekiñ ouzh ivor ar Magohamoth 'nez ar galloud diharz (s.o. Lanfeust).

### [kemmañ] C'ian

Unan deus merc'hed ar fur Nicolède (ha c'hoar Cixi neuze 'ta) ha dous Lanfeust en kelc'hiad kentañ e droioù-kaer. Ar galloud da bareañ forzh peseurt gloaz 'deus C'ian gant ma vez bew c'hoazh an den. Addegas a ra hec'h anw al liw kentañ cyan da soñj, hini he sae.

### [kemmañ] Cixi

Unan deus merc'hed ar fur Nicolède (ha c'hoar C'ian neuze 'ta). Divergont eo Cixi. Ar galloud da aezhennañ pe skornañ an dour 'neus. Ouzhpenn-se eo amourous deus Lanfeust hag e klask ober kement tra ewit tapet anezhañ en he rouedoù.

Diskuliet eo orin hec'h anw e-barzh an albom Cixi Impératrice.

### [kemmañ] Mestr Nicolède

Unan deus furion Eckmül eo mestr Nicolède. Adkas an hudouriezh a ra ar furion, ma n'eus fur ebet n'hall den c'hoari gant e c'halloud.

### [kemmañ] Hébus

An troll lakaet dindan gazel-ge gant Nicolède eo Hébus. Evel Lanfeust eo paotr ar biladeg, sot eo gant ar boeson hag ar boued fonnus zoken.

### [kemmañ] Thanos

Ur morlaer, gouizieg bet en Eckmül, eo Thanos. Pellvont da forzh pelec'h bet gwelet gantañ c'hoazh eo e c'halloud. Evel Lanfeust e vez ar galloud diharz gant Thanos pa vez o stekiñ ouzh ivor ar Magohamoth.

## [kemmañ] An albomoù

1. L'Ivoire du Magohamoth (ISBN 9782877642576)
2. Thanos l'Incongru (ISBN 9782877643061)
3. Castel Or-Azur (ISBN 9782877643948)
4. Le Paladin d'Eckmül (ISBN 9782877645669)
5. Le Frisson de l'Haruspice (ISBN 9782877646468)
6. Cixi Impératrice (ISBN 9782877647953)
7. Les Pétaures Se Cachent pour Mourir (ISBN 9782877649230)
8. La Bête Fabuleuse (ISBN 9782845650336)

## [kemmañ] Da welet iwez

- Trolls de Troy
- Lanfeust des Étoiles
- Hollved Troy, hollved faltazius.
- Daveoù Troy, al lies daveoù zo e-barzh heuliad Troy.

Adtapet diwar "http://br.wikipedia.org../../../l/a/n/Lanfeust_de_Troy_8a86.html"

Rummadoù ar bajenn: Bannoù-treset | Troy | Faltazi Harozus | Tudennoù Bannoù-treset | Gall-belgiat

##### Views

- Pennad
- Kaozeadenn
- Stumm a-vremañ pe stumm red

##### Klask

##### E yezhoù all

- Français
- Deutsch
- Nederlands